google/wiki40b huggingface dataset:
גבעה 24 אינה עונה

הפקה

הסכם על הפקת הסרט נחתם בספטמבר 1953. במהלך ההפקה בשנת 1954 נתגלע מחלוקת בין פריי ודיקנסון ופריי הורחק מהשתתפות בבימוי הצילומים. באוגוסט 1954 פנה פריי לבית המשפט בבקשה להוציא צו מניעה נגד הצגת הסרט ללא אזכור שמו כמשתתף בהפקתו. לאחר מספר ימים הושגה פשרה שאפשרה את המשך העבודה על הסרט.הסרט הופק על ידי ג'ק פדואה בשיתוף עם צבי קוליץ.
"גבעה 24 אינה עונה" היה הסרט הגדול ביותר שהופק בישראל עד אותה עת, מבחינת תקציבו, אמצעיו הטכניים וכוכביו. תקציב הסרט היה 650 אלף לירות שטרלינג (כ-400,000 דולר באותם ימים) ובפועל עלתה הפקתו פי שלושה מהתכנון. הסרט ייצג את ישראל בפסטיבל הקולנוע בקאן.
הסרט צולם בישראל, בהשתתפות צוות ישראלי שכלל את אריק לביא ושושנה דמארי.

עלילה

עלילת הסרט היא סיפור מסגרת לשלוש עלילות נפרדות. המסגרת היא בואם של משקיפי האו"ם לגבעה 24, לאחר שהתחולל בה קרב במהלך מלחמת העצמאות, כדי לקבוע האם תישאר בידי ישראל או בידי הערבים. בגבעה מצאו המשקיפים שלושה לוחמים ולוחמת הרוגים. כשהתגלה כי בידה הקפוצה של ההרוגה נמצא דגל ישראל, מכריזים המשקיפים כי הגבעה שייכת לישראל.
בדרך לפעולה בגבעה 24 נפרשים שלושה סיפורים של המשתתפים:
הראשון הוא סיפורו של צעיר אירי ששירת במשטרת המנדט בתפקידי מעקב אחר ארגוני המחתרת, המתאהב בנערה ישראלית חברת אחד הארגונים. בעקבות אהבתו מתנדב השוטר הבריטי להילחם לצד היהודים.
השני הוא סיפורו של תייר אמריקאי שנקלע לעיר העתיקה ומתגייס להגנתה. בסיפור זה מתוארים ימיו האחרונים של הרובע היהודי לפני כניעתו, כשלוחמיו מתבצרים בבית החולים משגב לדך.
השלישי הוא סיפורו של צבר ישראלי עוקצני ולא רגשני (אריק לביא), הנפגש בקרבות הנגב עם קצין נאצי פצוע ששירת בצבא המצרי (עזריה רפפורט), והדבר מעורר בו רגשות יהודיים רדומים. בסצנה ידועה בסרט רואה הנאצי, בדמדומי פציעתו, את דמות הצבר כדמות יהודי גלותי לבוש שחורים ועונד טלאי צהוב.
הסרט זכה להצלחה קופתית, אך נמתחה ביקורת על צידו האמנותי, ועל כך שאף על פי שהיה כה ישראלי, דיבר אנגלית, כהכנה להפצתו בחו"ל.
Fragile (יס)

היסטוריה

החומר לאלבום החל בזמן שטוני קיי עוד היה חבר בלהקה. השיר הנודע ביותר באלבום הוא "Roundabout", שזכה לגרסה ערוכה מ-8 דקות ל-3 דקות. הגרסה הערוכה לשיר הפכה ללהיט בארצות הברית, ומהווה אחד מההצלחה של הלהקה בארצות הברית ובעולם בכלל.
השירים "South Side of the Sky" ו-"Heart of the Sunrise" נכתבו על ידי ג'ון אנדרסון וכריס סקווייר עם עזרתו של ריק וויקמן, אך וויקמן לא נכלל בקרדיט על השירים.
האלבום כולל בתוכו חמישה שירים מתוך התשעה שהם עבודת סולו של כל אחד מחברי הלהקה. "Cans and Brahms" של ריק וויקמן, הוא עיבוד לקטע מתוך הסימפוניה הרביעית של המלחין יוהנס ברהמס. לעיבוד וויקמן הוסיף סינתיסייזר. הקטע "We Have Heaven" הוא של ג'ון אנדרסון. טכניקת השירה בערוצים שונים שומשה גם באלבום הסולו של אנדרסון, Olias of Sunhillow. המילים היחידות בקטע הן: "Tell the Moon Dog, Tell the March Hare". הקטע לאחר מכן גם סיים את האלבום כאשר נוגן שוב בסוף הקטע "Heart of the Sunrise". ביל ברופורד תרם את הקטע "Five Per Cent for Nothing", קטע שמשכו 35 שניות, עם קטעי תיפוף מהירים ואלתור אורגן. כריס סקווייר תרם את הקטע "The Fish" שהיה בהשפעת בילוי זמנו במקלחת. הקטע "Mood for a Day" הוא של הגיטריסט סטיב האו. זהו קטע פלמנקו הנמשך 3 דקות, ומרמז על הסגנון הספרדי שמנגן האו אשר יהיה גם נגן אורח בשיר "Innuendo" של קווין.
ל-Fragile השפעה גדולה מאלבום הבכורה של אמרסון, לייק ופאלמר בשל קטעי הסולו המופעים גם באלבום של ELP.
האלבום כולו הוקלט בספטמבר 1971 באופני אדוויז'ן ונערך על ידי אדי אודפורד (במקביל גם עבד עם ELP). העריכה נשמעת ברור מאוד באלבום עם קטע הפסנתר ההפוך בתחילת השיר "Roundabout".

עטיפת האלבום

עטיפת האלבום של רוג'ר דין הפכה לאחת מן העטיפות הנודעות והמשפיעות ביותר באמנות המודרנית ולאמני רוק מתקדם רבים. העטיפה מראה כוכב לכת ובו בולטים עצים. על כוכב הלכת נמצאת ספינת חלל מעץ המסתובבת בו. בעטיפה האחורית, כוכב הלכת מתפרק וספינת החלל עוזבת. עטיפה זו השפיעה על סולן הלהקה, ג'ון אנדרסון בכך שתרם לקונספט של אלבומו, "Olias of Sunhillow".

הוצאה מחודשת

ב-2003 יצאה גרסת SCAD לאלבום שבתוכה שתי רצועות בונוס. הראשונה היא ביצוע של יס לשיר "America" של סיימון וגרפונקל, והשנייה היא מיקס לשיר "Rounabout".
W

היסטוריה

מקורה של האות במאה השביעית בשימוש כפול באות V שנעשה בטקסטים בגרמנית גבוהה עתיקה ובאנגלית עתיקה לציון הצליל [w]. באנגלית עתיקה הייתה העדפה לסימון צליל זה ברונה וין (‹Ƿ›). לאחר הכיבוש הנורמני של אנגליה הפך הסימון <vv> לפופולרי יותר שם.
בשפה הגרמנית צליל האות השתנה לצליל [v].
רק השפות אנגלית, גרמנית, פולנית והולנדית משתמשות באות זו במילים מקוריות.
בשוודית ופינית האות W שקולה לאות V ומשמשת לאותם צלילים.
ארבע ערי הקודש

ארבע ערי הקודש (נקראו גם ארבע ארצות) הוא כינוין של ארבע ערי קודש בארץ ישראל: הערים ירושלים, חברון, טבריה וצפת. כינוי זה החל להיות בשימוש סביב שנת 1640, עם ארגון הקהילות היהודית תחת כספי החלוקה - מגביות שנוהלו בארצות הגולה במטרת איסוף כסף לשם תמיכה בתלמידי-חכמים ובעניים בארץ ישראל.
בתחילה היו רק שלוש ערים, וב-1740 הצטרפה גם טבריה. ערים אלה זכו לכינוי של קדושה מפני שריכזו את עיקר היישוב היהודי במשך מרבית תקופת הגלות, בשל המצאם של אתרים יהודיים היסטוריים וקברי אישים חשובים רבים בהן או בסביבתן, וכן בשל פעולתן של דמויות חשובות בהן במשך הדורות. ערים נוספות בארץ ישראל, בהן יפו ויבנה, נחשבו גם הן לערי קודש, אף אם לא נכללו במניין "ארבע ארצות".
בערים אלה התגוררה רוב אוכלוסיית יהודי ארץ ישראל, אנשי היישוב הישן, משלהי ימי הביניים ועד סוף המאה ה-19. במאה ה-18 וה-19, היו רוב תושביהן היהודים חברי כוללים שונים. וחלקם התפרנסו מכספי החלוקה שנאספו בארצות הפזורה היהודית עבור היהודים בארץ ישראל.
הרעיון של ייחוס קדושה לערים מסוימות מופיע כבר במשנה: "ארץ ישראל מקודשת מכל הארצות... עיירות מוקפות חומה מקודשות ממנה... לפנים מן החומה, מקודש ממנה".

ירושלים

על פי המסורת היהודית, ירושלים היא העיר החשובה בארבע ערי הקודש, בשל חשיבותו וקדושתו של בית המקדש ששכן בה. קדושת ירושלים מוזכרת כבר במקרא: "ויחל שלמה לבנות את בית-ה' בירושלם בהר המוריה אשר נברא לדויד אביהו". לקדושת ירושלים יש השפעה על מצוות והלכות רבות.

חברון

בחברון נמצא מבנה מערת המכפלה, שעל פי המסורת היהודית נקנתה על ידי אברהם אבינו בכסף מלא כקניין ראשון של האומה בארץ. תחת מערת המכפלה נקברו על-פי המסורת אדם וחוה, ואבות ואמהות האומה – אברהם, יצחק ויעקב; שרה, רבקה ולאה. עקב יחוסו של האתר הובאו לקבורה בסביבתו במהלך הדורות עוד רבים מהעם היהודי.
על-פי המסורת נקברו באזור זה גם עתניאל בן קנז, רות וישי אבי דוד המלך. בעיר זו החלה מלכותו של דוד בטרם מלך בירושלים.

טבריה

בטבריה קבורים התנאים רבי מאיר בעל הנס ורבי עקיבא ולאחר דורות נקברו בה הרמב"ם והרמח"ל. קברי אמוראים ורבנים נוספים מצוינים בעיר.
טבריה הייתה מקום מושבה האחרון של הסנהדרין, טבריה הייתה בימי סוף בית שני ולאחר חורבנו, המרכז הרוחני הגדול ביותר בארץ ישראל. טבריה נחשבת כעיר מוקפת חומה מימות יהושע ובה נערך ונחתם התלמוד הירושלמי.
בטבריה פעלו גם חכמי המסורה והאסכולות המרכזיות של נקדני התנ"ך מהמאה ה-10, בראשם משפחת בן אשר ומשפחת בן נפתלי.

צפת

נראה שמקומה של העיר הרביעית, צפת, ניתן לה עקב היותה מרכז לתלמידי חכמים בכמה דורות (האר"י, ר' יוסף קארו, ר' שלמה אלקבץ ועוד) והיותה מרכז תורני גדול. קדושתה ניתנה לה גם בעקבות קברי התנאים והאמוראים הרבים שנמצאים בקרבתה ובהם קברו של ר' שמעון בן יוחאי (רשב"י).

ערים נוספות

העיר שכם שבה קבור יוסף הצדיק וגם בתקופת היישוב הישן גם העיר יפו נחשבה למעין עיר קדושה, ועל פי חלק מהדעות אף היא נכללה בערי הקודש. כמו כן יבנה נחשבה לעיר קודש מאז שרבן יוחנן בן זכאי, גדול התנאים בדורו, עבר אליה מירושלים, וחידש בה את הסנהדרין ואת מוסד הנשיאים לאחר חורבן בית המקדש השני.
גלקסיה אליפטית

גלקסיה אליפטית היא גלקסיה שצורתה אליפסואיד. על פי סיווג האבל גלקסיה אליפטית היא אחד משלושת הסוגים העיקריים של גלקסיות. גלקסיות אליפטיות מסומנות באות E (מהמילה Elliptical) ולאחריה מספר המסמל את מידת הפחיסות של הגלקסיה. משערים ש-10-15% מהגלקסיות ביקום הן גלקסיות אליפטיות.
גלקסיות אליפטיות מכילות מעט חומר בין-כוכבי ומצויות בדרך כלל בצבירי גלקסיות גדולים. צבען של גלקסיות אליפטיות הוא לרוב צהוב-אדום, בניגוד לגלקסיות ספירליות שצבע זרועותיהן כחול.

צורה ומבנה

המבנה הכללי של הגלקסיות האליפטיות, בהשוואה לגלקסיות מסוגים אחרים, הוא חלק ורציף. הן דומות מאוד לגלקסיות עדשה ולכן נוטים לבלבל ביניהן ולעיתים לסווג את גלקסיות העדשה כאליפטיות. כמו כן, במובנים רבים הן דומות לתפיחה המרכזית של הגלקסיות הספירליות ויש סברות כי הן נוצרו באופן דומה, אך סברות אלו עדיין שנויות במחלוקות. מבחינת גודלן, גלקסיות אליפטיות ננסיות שקוטרן כ-6,500 שנות אור הן הנפוצות ביותר, אך ישנן גם גלקסיות אליפטיות ענקיות מעטות שקוטרן כ-325,000 שנות אור. מסתן נעה בין ‎10⁷‎ ל-‎10¹³‎ מסות שמש. הבדלים עצומים אלו בקוטר ובמסה אינם קיימים בגלקסיות מסוגים אחרים.
צורתן הנראית, הדו-ממדית, משתנה החל מעיגול ועד לאליפסה מוארכת. נהוג למיין אותן על פי היחס בין צירי האליפסה:
כאשר a הוא אורך הציר הראשי ו-b אורך הציר המשני. כך למשל, E0 היא גלקסיה כדורית (a=b), ו-E5 היא גלקסיה שבה אורכו של הציר המשני שווה למחצית אורכו של הציר הראשי. הגלקסיה הפחוסה ביותר שנתגלתה עד כה היא E7. רובן של הגלקסיות הן בעלות פחיסות בינונית והמדענים נוטים להאמין כי הפחוסות ביותר שנתגלו הן למעשה פחוסות פחות מכפי שהן נצפות, וזאת בשל זוויתן יחסית לכדור הארץ.

אוכלוסיית כוכבים

גלקסיות אליפטיות מכילות בין 10⁸ ל-10¹³ כוכבים. רוב הכוכבים הם מהסדרה הראשית וכן ענקים בעלי טמפרטורה דומה לזו של השמש. באזור השוליים ניתן למצוא צבירים כדוריים. כמויות החומר הבין-כוכבי והאבק בגלקסיות האליפטיות הן לא משמעותיות ולכן כמעט שלא נוצרים בהן כוכבים חדשים. באופן כללי, אוכלוסיית הכוכבים היא זקנה יותר ואין הבדל גדול בין האוכלוסייה במרכז לאוכלוסייה בחלקים הרחוקים מן המרכז. בהתאם לכך, צבען הוא צהבהב-כתום, בדומה לצבעה של התפיחה המרכזית בגלקסיות הספירליות. יחד עם זאת, נצפו מספר גלקסיות אליפטיות המכילות צבירי כוכבים צעירים כחולים; ההסבר המקובל שניתן לכך הוא שהתרחשה התנגשות בין גלקסיות וכתוצאה מכך נוצרה גלקסיה מאוחדת חדשה. התנגשויות כאלו שהיו שכיחות בעבר, ביקום הצעיר, נדירות יותר כיום.

תנועה

בחינה ספקטרוסקופית של גלקסיות אליפטיות הראתה כי הן כמעט ולא מסתובבות סביב עצמן. הכוכבים נעים תנועה אקראית בתוך גוף הגלקסיה בכיוונים רבים ושונים (תנועה אנ-איזוטורופית), בדומה למולקולות גז חם במכל. לעומת זאת, בגלקסיות ספירליות החומר סובב סביב המרכז במהירות ההולכת ועולה עם המרחק ממנו.
נוטים לחלק את הגלקסיות האליפטיות לשני סוגים; גלקסיות אליפטיות ענקיות עם צורה הדומה מעט לקופסה, הנובעת מתנועת הכוכבים הפנימית האנ-איזוטורפית, וגלקסיות דיסקה רגילות ועמומות, שצורתן נובעת מתנועת הכוכבים הפנימית האיזוטרופית באופן יחסי אך פחוסה בשל התנועה הסיבובית.
מפכ"ל המודיעין והביטחון (ניו זילנד)

מפכ"ל המודיעין והביטחון של ניו זילנד (באנגלית: Inspector-General of Intelligence and Security of New Zealand) הוא המפקח הכללי של מערכת הביטחון וקהילת המודיעין של ניו זילנד.
מפכ"ל המודיעין והביטחון אחראי לפיקוח על שתי סוכנויות הביון העיקריות במדינה: שירות הביון והביטחון של ניו זילנד (NZSIS), והלשכה הממשלתית לביטחון תקשורת של ניו זילנד (GCSB). הוא בוחן תלונות אזרחים נגד ארגונים אלה, ומפקח על פעולותיהם תוך בדיקה קפדנית כי מבצעיהם אינם סותרים את זכויות הפרט והאזרח. אף שסמכויותיו כמעט בלתי מוגבלות, הוא אינו מפקח על הלשכה להערכות לאומיות.
מפכ"ל המודיעין והביטחון נבחר על ידי ראש ממשלת ניו זילנד בהתייעצות עם מנהיג האופוזיציה. הממונה חייב להיות שופט בדימוס של בית המשפט העליון, ובמסגרת תפקידו הוא מוסר אחת לשנה דו"ח לראש הממשלה ולמנהיג האופוזיציה. עותק נוסף, שממנו מוסר כל פרט חסוי, מוצג לדיון בפני בית הנבחרים.
התפקיד נוצר ב-1996, כתחליף לתפקיד "הנציב לערעורים בענייני ביטחון" (Commissioner for Security Appeals) אשר פעל כנציב תלונות הציבור לעניינים ביטחוניים מאז 1969.
משרדו של מפכ"ל המודיעין והביטחון נמצא בבית פיטרסטון ברחוב פיטרסטון 123-119 בולינגטון.
ארץ נוד

אֶרֶץ נוֹד היא מקום המוזכר בספר בראשית במקרא, ושמה בא מן השורש נד"ד. 
לפי הסיפור המקראי לאחר שרצח את אחיו הבל, פנה קין לנדודים ולבסוף התיישב בארץ נוד. המקרא מציין את מיקומה ב"קדמת עדן", דהיינו מזרחית לעדן. בארץ נוד בנה קין את העיר חנוך, ששמה כשם בנו חנוך.

שם הארץ - אטימולוגיה

לפי פירושו של רש"י ארץ נוד, היא ארץ מקלט לגולים, ונקראת כך שכן כל הגולים נדים לשם.
הגאון מווילנה מפרש כי ארץ נוד היא ארץ ישראל, ונקראת כך, על שום שעתידים ישראל לנדוד ממנה.
פרופסור זלי גורביץ' בספרו "על המקום", מציע את ההסבר, שלא מדובר בכלל בשם של מקום, אלא שהשם ניתן למצב בו נתון קין, שהנדודים הם מקום מושבו

ארץ נוד בשירה וספרות

הביטוי ארץ נוד, שבהּ את לבם של סופרים ומשוררים, והם הרבו להשתמש בו בשירה, במסה ובסיפורת.

שלמה אבן גבירול - כתר מלכות

...וּזְכָר נָא, אֱלֹהַי, כִּי זֶה כַּמֶּה לְאֶרֶץ נוֹד צְנַפְתַּנִי / וּבְכוּר גָּלוֹת בְחַנְתָּנִי / וּמֵרֹב רִשְׁעִי צְרַפְתָנִי. / וְיָדַעתִי כִּי לְטוֹבָתִי נִסִּיתַנִי / וֶאֱמוּנָה עִנִּיתַנִי / וּלְהַטִיב לִי בְאַחְרִיתִי בְּמִבְחַן הַתְּלָאוֹת הֲבֵאתָנִי...

חיים נחמן ביאליק - סוּס וַעֲגָלָה

הֲיִי שָׁלוֹם, אִמָּא, 
הֱיֵה שָׁלוֹם, אַבָּא 
 הַיּוֹם בִּנְכֶם יוֹצֵא 
 אֶל אֶרֶץ נוֹד רַבָּה.

קלמן שולמן - בְּשׁוּבִי אֶל אָרֶץ מוֹלַדְתִּי

הן רגלי עומדות בִּקְצֵה גבול קדשי, גבול ארץ מולדתי, ארץ אשר אליה תשוקתי מעודי בארץ נוֹדִי, ונפשי כלתה גם חלתה מחלת אהבתה.

יהודה ליב גורדון - הָקִיצָה עַמִּי

הֲכִי עָמַד הַזְּמָן וּכְנָפָיו רָפוּ 
 מִיּוֹם אֶל כַּנְפֵי הָאָרֶץ יָצָאתָ, 
 אוֹ שָׁנִים אֲלָפִים לֹא תָּמוּ סָפוּ 
  תַּם חֻפְשְׁךָ וּבְאֶרֶץ נוֹד בָּאתָ?

אברהם שלום פרידברג - הַמַּאֲכֶלֶת

אני אברהם בן אליקים בן יצחק בן יקותיאל בן אליהו לבית המלוכה הכוזרית כותב את המגלה הזאת, והיתה לך, שלמה בני, למשמרת עולם לדורותינו...ויקותיאל בן אליהו, הנודע בשמו הערבי:  "אבן אל חסאן", שם פעמיו לסרגוסה.  שם גדל ויהי לאיש, וה' נתן את חנו בעיני המלך יחיא אבן-מונדהיר, ויהי הולך וגדול עד כי שמהו ל"שר השרים".  אז הגדיל יקותיאל לעשות בעמו כחסדאי בן יצחק מלפנים, ויהי נדיב ועושה חסד לאלפים, ומכלם הכי גדל חסדו לנער עזוב ונדח ושמו שלמה בן יהודה.  אבי הנער היה מפליטי קורדובה וימת בארץ נודו.
אופן טייפ

אופן־טייפ (OpenType) הוא שמו של תקן לגופנים, שנועד להחליף את תבנית ה”טרו־טייפ“ (TrueType) ולהוסיף לו תכונות טיפוגרפיות מתקדמות ותמיכה טובה יותר במערכות־כתב מורכבות. התקן פותח במאמץ משותף של החברות אדובי ומיקרוסופט.
רמת התמיכה באופן־טייפ משתנה בהתאם לתוכנה. פלטפורמת חלונות תומכת חלקית בתכונות האופן־טייפ. במערכת הסדר XeTeX, לדוגמה, תמיכה בתכונות מתקדמות של גופנים מסוג אופן־טייפ.
עיקר החידוש בתבנית אופן־טייפ הוא האפשרות לתת לגופן פקודות, בהתאם לטקסט, ועל ידי כך ליצור, בין השאר אותיות מתרחבות, שברים, ליגטורות, כתב מחובר, מיקום מדויק לסימנים דיאקריטיים בשפות שונות ומיקום מדויק לניקוד וטעמי המקרא בגופנים בעברית.
בשנים האחרונות, יותר ויותר מעצבים של גופנים עבריים מפנימים את הפוטנציאל הגלום בתבנית האופן־טייפ, ונותנים לגופנים שלהם תכונות ייחודיות ומיוחדות: לחברות מסטרפונט, פונטביט ופונטייפ ישנם מספר גופנים תומכי טעמי המקרא, והבחנה דקדוקית אוטומטית בין שוא נע לשוא נח, דגש קל לדגש חזק, וקמץ רחב לקמץ קטן. לחברת פונטייפ גופנים המכילים תכונות אופן־טייפ רבות, אשר חורגות מהצד הטיפוגרפי עד כדי התערבות בתוכן הטקסט, כגון פונקציה המאפשרת להסתיר את הניקוד בטקסט, ולפי הקשרים דקדוקיים להפוך את הכתיב החסר לכתיב מלא.
אורי גיל (טייס)

קורות חייו

גיל גדל בקיבוץ גבעת חיים מאוחד. עם גיוסו לצה"ל ב-1962 התנדב לקורס טיס, וב-1963 סיים אותו במגמת קרב. שירת במספר תפקידי פיקוד בחיל ולחם במלחמת ששת הימים ובמלחמת ההתשה, בין היתר בקרב האוויר רימון 20. לחם במלחמת יום הכיפורים ובמלחמת לבנון הראשונה, במהלכה רשם לזכותו הפלת מטוס מיג 21 סורי תוך כדי טיסה בג'י 8.2. הייתה זו ההפלה בג'י הגבוה ביותר שנרשמה בתולדות חיל–האוויר. בשנת 1985 השתחרר מצה"ל, אולם הוסיף לשרת כטייס קרב במילואים עד שנת 2003. פרש משירות המילואים בדרגת תא"ל. לזכותו 7.5 הפלות של מטוסי אויב. 
גיל מחזיק בשני שיאי גינס בהיותו טייס הקרב הפעיל המבוגר ביותר ובשל ההפלה בג'י הגבוה ביותר של מטוס קרב.
לאחר שחרורו עסק בציור. גיל נשוי ומתגורר בעין הוד.
ב-2015 יצא סרט תיעודי על חייו, "בקצה השמיים", בבימויו של אמיר הר-גיל.
פידבולוצ'יסק

תולדות היישוב

היישוב הוקם בתחילת שנות ה-70 של המאה ה-19 ליד וולוצ'יסק, במטרה לשרת את תחנת הרכבת שהוקמה במקום. בעיירה נבנו בתי מלון ומחסני תבואה. לאחר מלחמת העולם הראשונה נכללה העיירה בתחום הרפובליקה הפולנית השנייה.

יהודי פידבולוצ'יסק

היהודים היו ממייסדי פידבולוצ'יסק, ומראשיתה נמנו בה כ-70% יהודים. בזמן הכיבוש הרוסי במלחמת העולם הראשונה גורשו כל יהודי העיירה לסקאלאט הסמוכה, ושם התגוררו בדוחק ובעוני. לאחר המלחמה שבו רק חלק מהיהודים לעיירה, ובסיוע הג'וינט השתקמה במעט הקהילה.
בין מלחמות העולם נמנו בעיירה 2,334 יהודים, כשני שלישים מתושביה, והתקיימה בה פעילות ציונית, תוך פעילות בית ספר עברי. פעילות זו נאסרה עם כיבוש האזור בידי ברית המועצות בספטמבר 1939, כמו גם המסחר הפרטי בעיירה.
ב-7 ביולי 1941, במהלך מבצע ברברוסה, נכבשה העיירה בידי הגרמנים, ותוך ימים אחדים ביצעו אוקראינים מקומיים פוגרום ביהודיה, תוך שריפת בתי הכנסת המקומיים, רצח מספר יהודים במקלות ובאבנים ושוד בתי היהודים בעיירה. כמו כן, רב הקהילה, יהודה באב"ד, ושני שוחטים, נצטוו להתפשט ולרקוד בפרהסיה, תוך גזיזת זקניהם.
יודנרט שהוקם בעיירה לאחר מכן נצטווה לספק לשלטונות עובדים יהודים לעבודות כפייה. בהמשך, רוכזו יהודי העיירה בגטו מוקף גדר תיל שהוקם בה. בספטמבר 1942 גורשו כל יושבי הגטו שבעיירה לגטו זברז', ושם חלקו את גורל יתר יהודי המקום. במועד זה הוכרזה העיירה רשמית כ"נקייה מיהודים".
לאחר חיסול הגטו, הוקם בסמוך לעיירה מחנה עבודה, בשם "קאמיונקה 3", אליו הובאו יהודים מהסביבה, והועסקו בעבודות כפייה מפרכות בתנאי רעב. בסוף יוני 1943 רצחו אנשי ס"ס את כ-600 היהודים שנותרו במחנה זה.
מחמוד ג'יבריל

מחמוד ג'יבריל (בערבית: محمود جبريل; תעתיק מדויק: מחמוד ג'בריל; נולד ב-28 במאי 1952) הוא פוליטיקאי לובי שעמד בראש "הצוות הביצועי" של מועצת המעבר הלאומית, גוף שיוסד בידי המורדים בלוב במהלך ההתקוממות בלוב ב-2011, המצהיר כי הוא "הנציגות הבלעדית של העם הלובי". מועצת המעבר הלאומית הקימה ממשלה זמנית ב-23 במרץ 2011, ובחרה רשמית במחמוד ג'יבריל לשמש כראש ממשלה זמני. באוקטובר 2011 הוא הוחלף בעבד א-רחים אל-כיב. 
ג'יבריל ניהל משא ומתן עם נשיא צרפת ניקולא סרקוזי, פגישה שלאחריה צרפת הכירה רשמית במועצת המעבר הלאומית כנציגיה הבלעדיים והלגיטימיים של העם הלובי.
ג'יבריל למד באוניברסיטת פיטסבורג והוביל את הצוות שניסח את "המדריך הערבי המאוחד להדרכה". כמו כן היה אחראי על ארגון וניהול שני כנסי הדרכה למנהיגות ראשונים מסוגם בעולם הערבי, בין השנים 1987-88. בשלב מאוחר יותר, נטל את הניהול על אימון והדרכה של תוכניות רבות לניהול בכיר למנהיגים בארצות ערביות, כולל, מצרים, סעודיה, לוב, איחוד האמירויות, כווית, ירדן, בחריין, מרוקו, טורקיה ובריטניה.
איזבל פרננדז

קריירה

פרננדז השתתפה ארבע פעמים במשחקים האולימפיים בשנים 1996, 2000, 2004 ו-2008. באטלנטה 1996 היא זכתה במדליית ארד. בסיבוב הראשון היא ניצחה את נראלה היל האוסטרלית, בשמינית הגמר היא ניצחה את זולפיה גוסיינובה האזרית וברבע הגמר היא ניצחה את מריה פקלי ההונגרית. בחצי הגמר פרננדז הפסידה לג'ונג סון-יונג הדרום-קוריאנית ונשרה לקרב על מדליית הארד בו ניצחה את ניקולה פיירברות'ר הבריטית.
בסידני 2000 היא זכתה במדליית הזהב בקטגוריית המשקל עד 57 ק"ג. בסיבוב הראשון היא ניצחה באיפון את חישיגבאטין ארדנט-אוד המונגולית לאחר תרגיל אורה-נגה מוצלח. בשמינית הגמר היא ניצחה את אלן וילסון האמריקאית בזכות עונשים וברבע הגמר היא ניצחה את קייה קוסאקבה היפנית בזכות ניקוד קוקה. בחצי הגמר פרננדז ניצחה בהחלטת שופטים את מריה פקלי שייצגה את אוסטרליה לאחר שהקרב נגמר ללא ניקוד. בגמר פרננדז התמודדה מול האלופה האולימפית המכהנת, דריאוליס גונזאלס הקובנית וניצחה בניקוד ווזארי לאחר תרגיל אוצ'י-גרי מוצלח שהספיק לה עד לסיום הקרב. על זכייתה במדליית הזהב היא נבחרה לספורטאית השנה בספרד באותה השנה.
באולימפיאדת אתונה 2004, פרננדז סיימה במקום החמישי לאחר שהפסידה בקרב על מדליית הארד ליוריסליידי לופטיי הקובנית. בבייג'ינג 2008 היא סיימה במקום התשיעי לאחר שהודחה בשלב רבע הגמר אחרי ניצחון אחד ושני הפסדים.
פרננדז מחזיקה בארבע מדליות מאליפויות העולם, מדליית זהב (1997), שתי מדליות כסף (1999 ו-2007) ומדלית ארד (2001). באליפויות אירופה היא זכתה ב-13 מדליות. שש מדליות זהב (1998, 1999, 2001, 2003, 2004 ו-2007), שלוש מדליות כסף (1995, 1997 ו-2008) וארבע מדליות ארד (1996, 2002, 2005 ו-2006).
במהלך הקריירה פרננדז זכתה ביותר מ-50 מדליות בתחרויות מהסבב העולמי, מתוכן 20 מדליות זהב. ב-8 בינואר 2009, פרננדז הודיעה על פרישה מג'ודו תחרותי. לאחר פרישתה היא עסקה בין היתר בפוליטיקה ונכללה ברשימת הבחירות העירוניות של 2007 בעיר הולדתה אליקנטה מטעם המפלגה העממית. לאחר הבחירות היא כיהנה כחברת מועצת הספורט של העיר.
שמואל גלזרמן

שמואל גלַזֶרמַן, סופר יידיש, מחזאי, קריין רדיו ומתרגם. נולד בשנת 1898, בעיירה אלגארובוס, מחוז בואנוס איירס, ארגנטינה.  נפטר בבואנוס איירס בשנת 1952.

ביוגרפיה

שמואל גלזרמן התייתם כשהיה בן שלוש, ואחיו הבכור, רב בעיירת הולדתו, נטל עליו את חינוכו וגידולו. הוא למד בבית ספר יהודי, אך כשהיה בן חמש עשרה עבר לבואנוס איירס וסיים תיכון ממשלתי.
שמואל גלזרמן עסק בכמה מלאכות: קריין רדיו בספרדית וביידיש, כותב תסכיתים, מורה בבית ספר תיכון  ומחזאי. הוא גם ניסה להקים תיאטרון יידיש. כעורך ניסה שמואל גלזרמן להוציא לאור עיתוני ילדים ביידיש. ובמשך השנים אכן הוציא את השבועון "בלימעלעך" ("ניצנים") בשנת 1922, את השבועון "קינדערלאנד" ("ארץ הילדים") בשנת 1937 והשבועון "פאר גרויס און קליין" ("לקטן וגדול") שהיה שבועון מצויר לכל המשפחה.
שמואל גלזרמן כיהן גם כמזכיר אגודת הסופרים והעיתונאים היהודים בארגנטינה. כמה ממחזותיו הוצגו על במות יהודיות בארגנטינה, ושיריו וסיפוריו כונסו בחלקם בספריו. הוא פרסם כעשרה כרכים ביידיש, שירה וסיפורת, מחזות ומערכונים, ותרגומים אחדים. מיצירותיו לא תורגמה לעברית אף לא יצירה אחת.
צו מילאנו

צו מילאנו או האדיקט של מילאנו (בלטינית: Edictum Mediolanensium), המכונה "צו הסובלנות של גלריוס וקונסטנטינוס", הוא כתב הכרזת סובלנות דתית שפורסם באימפריה הרומית בשנת 313 תחת שמם של הקיסר המערבי קונסטנטינוס והקיסר המזרחי ליקיניוס, בעת שהותם במילאנו.
הצו, קובע כי הדת הנוצרית הפכה מדת אסורה (Religio Illicita) לדת מותרת (Religio licita) באימפריה, וכי יש לאפשר לנוצרים, ולבני כל הדתות אחרות, חופש לקיים את דתם בגלוי, מבלי שהדבר יוביל להתנכלות מצד מוסדותיה הרשמיים של האימפריה, ובכך אסר על רדיפות על רקע דת.
"חשבנו, בין שאר הנושאים שלדעתנו יהיו לטובת הכלל, כי יש לערוך תחילה את התקנות הנוגעות לעבודת האל, כדי שנוכל להעניק לנוצרים ולאחרים סמכות מלאה להאמין בדת שכל אחד מהם מעדיף; וכך כל אל שהוא היושב בשמיים יהיה נוח וטוב כלפינו וכל הנמצאים תחת שלטוננו, ולפיכך חשבנו לקבוע כי מאיש לא תישלל ההזדמנות להתמסר לאמונה בדת הנוצרית, באותה הדת שהוא חושב לטובה ביותר לעצמו. כדי שהאל העליון, שלעבודתו אנו נותנים את לבנו באופן מלא, יעניק את טובתו בכל דבר. לפיכן, על הוד קדושתך לדעת כי ראינו לנכון לבטל את כל התנאים, שהיו בצווים שנמסרו לך באופן רשמי בעבר, בנוגע לנוצרים, וכעת כל הרוצה להאמין בדת הנוצרית יכול לעשות זאת באופן חופשי ובגלוי, בלא שיתעמרו בו... הוד קדושתך יודע שהענקנו גם לדתות אחרות את הזכות לאמונה גלויה וחופשית בדתם, למען השלום בזמננו, כך שלכל אחד תהיה ההזדמנות להאמין כרצונו; תקנה זו נערכת על מנת שלא להפחית מכבודה של כל דת."
— צו מילנו
בנוסף לכך קבע הצו המופנה אל האפיפיור מילטיאדס כי יוחזרו לכנסייה הנוצרית כל רכוש או מקום התכנסות אשר הוחרם ממנה על ידי האימפריה.
יתרה מזאת. במקרה של הנוצרים במיוחד, חשבנו לנכון לצוות כי אם יקרה שאדם כלשהו קנה עד כה מקופת האוצר שלנו. מאדם כלשהו, את המקומות שבהם היו רגילים להתכנס בעבר, שבנוגע להם ניתן צו מסוים ונשלח אליך מכתב באופן רשמי. מקום זה יוחזר לנוצרים ללא תשלום או כ תביעה לפיצוי וללא כל הונאה או מרמה. יתרה מזאת, גם מי שקיבל אותם במתנה, להחזיר אותם מיד לנוצרים. פרט לכן, הן מי שרכש והן מי שקיבל במתנה, יפנה אל הכומר אם הוא מבקש פיצוי כלשהו מנדיבות לבנו, כדי שיטופל באמצעות הרחמים שלנו, יש להעביר את כל הרכוש הזה מיד לקהילת הנוצרים באמצעות התערבותך, וללא דיחוי, וכיוון שידוע כי בבעלותם של נוצרים אלו היו לא רק המקומות שבהם היו רגילים להתכנם, אלא גם רכוש נוסף, כלומר הכנסיות השייכות להם כתאגיד ולא כפרטים, כל הדברים האלו שכללנו תחת החוק הנ"ל, תצווה כי יוחזרו ללא כל היסוס או מחלוקת כלל, לנוצרים אלו, כלומר לתאגידים ולאסיפות החשאיות: בתנאי, במובן, שמי שיחזר אותם ללא תשלום, כפי שאמרנו. יוכל לקוות לפיצוי מנדיבות לבנו, בכל הנסיבות האלו, עליך להתערב באופן היעיל ביותר למען קהילה הנוצרים. כדי שפקודתנו תוצא לפועל במהירות האפשרית, ושע"י כן. ניתן יהיה להבטיח את הסדר הציבורי, שהדבר ייעשה כדי שכפי שאמרנו לעיל, טובת האל כלפינו, שבנסיבות החשובות ביותר כבר חווינו אותה, תשמור על הצלחותינו בכל עת, יחד עם טובת המדינה. יתרה זאת. כדי שפקודתנו זו יובא לידיעת הכלל, צו זה, שיפורסם ע"פ הוראתן, יוכרז בכל מקום ויובא לידיעת הכל. כדי שלא ניחן יהיה להסתיר את פקודתנו זו.
— צו מילנו
צו דומה, צו הסובלנות של גלריוס, שיצא שנתיים קודם לכן על ידי קיסר המזרח גלריוס, הבטיח גם כן הגנה מפני רדיפות לנוצרים, אם כי הוא היה פחות מובהק ברוח הסובלנות הדתית שבו, והתייחס לדת הנוצרית כאל איוולת שניתן למחול עליה, ולא כאל דת שוות־מעמד.
מתניה אברמסון

מתניה אברמסון (1920 – פברואר 2004) היה אמן, פסל וצייר ישראלי. עבד בחומרים מגוונים - שיש, אבן ועץ, וכן יציקות ברונזה, אלומיניום ונחושת. פסליו הוצגו בישראל ובעולם.

ביוגרפיה

מתניה אברמסון נולד במושבה כנרת, לחופי ים כנרת, בן למשפחת איכרים חלוצים אשר עלתה מרוסיה בתחילת המאה העשרים.
אברמסון החל לצייר בילדותו. לאחר שהשלים את לימודיו בבית הספר החקלאי "מקווה ישראל", למד ציור אצל אמנים ישראלים שונים. הוא שירת בשירות צבאי משך 12 שנה, בהגנה, משטרת היישובים העבריים, הצי הבריטי, פלי"ם, פלמ"ח וצה"ל.
לאחר מלחמת העצמאות למד פיסול אצל פרופ' יוסף שוורצמן וקוסו אלול. בשנת 1954 שהה 6 חודשים בפריז, ולאחר חזרתו חזר למשק בכנרת ועסק בחקלאות, ובאמנות בשעות הפנאי.
בשנת 1959 עזב את המשק בכנרת ועבר לרובע האמנים בצפת. מאז, עסק אך ורק באמנות.
בשנת 1962 נסע לשנתיים לאיטליה, להשתלם באמנות. ששה חודשים היה במכרות השיש של קרארה ושנה וחצי בפירנצה. עבודותיו מאיטליה הוצגו בתערוכה בניו-יורק באוקטובר 1963.
בשנת 1964 חזר לישראל והשתקע בעין כרם. בשנת 1965 עבר לסטודיו ביפו העתיקה, שם עבד מאז.
אברמסון נפטר בפברואר 2004 ונקבר במושבתו, כנרת, לחופי ים כנרת. במסגרת המפעל להנצחת אמנים ואנשי במה בתל אביב, נקבעה לוחית זיכרון ליד הסטודיו שלו בכיכר קדומים 14 ביפו העתיקה.